मंदी-लॉकडाउन में बचाया, पड़ोसी देश की बर्बादी की वजह मिडिल क्लास न होना
How Middle Class Population Important For Indian Economy. पीपल्स रिसर्च ऑन इंडियाज कंज्यूमर इकोनॉमी (PRICE) के एक सर्वे के अनुसार भारत की 30% आबादी मिडिल क्लास है। यानी उस फैमिली की सालाना आमदनी 5 लाख से लेकर 30 लाख रुपए के बीच है।
‘ज्यादा पैसे होंगे तो खुशहाली भी ज्यादा होगी’, क्या आप भी इस थ्योरी को सच मानते हैं? आमदनी और खुशहाली के रिश्ते पर हुई एक रिसर्च की मानें तो जरूरत से कम और जरूरत से ज्यादा पैसा हमारी खुशहाली को कम करता है। यानी गरीब और अमीर दोनों खुशियों से दूर रह सकते हैं।
इस रिसर्च के आधार पर मिडिल क्लास वालों के हिस्से में खुशी सबसे ज्यादा आती है। वैसे भी मौजूदा वक्त में देश की बड़ी आबादी मिडिल क्लास वालों की ही है।
पीपुल्स रिसर्च ऑन इंडियाज कंज्यूमर इकोनॉमी (PRICE) के एक सर्वे के अनुसार भारत की 30% आबादी मिडिल क्लास है। यानी उस फैमिली की सालाना आमदनी 5 लाख से लेकर 30 लाख रुपए के बीच है। हालांकि मिडिल क्लास की इनकम को अलग-अलग समय पर अलग-अलग ढंग से परिभाषित किया जाता है।
अगर 5 से 30 लाख वाली कमाई के पैमाने पर देखें तो देश में 2004-05 तक मिडिल क्लास की संख्या सिर्फ 14% थी। एक अनुमान के मुताबिक साल 2047 तक देश की 63% आबादी मिडिल क्लास होगी। जबकि आजादी के वक्त 1947 में देश के सिर्फ 2% लोग ही मिडिल क्लास की कैटेगरी में आते थे। मतलब आजादी के 100 साल पूरे होने पर भारत की मिडिल क्लास आबादी 30 गुना बढ़ जाएगी।
एक वक्त था जब ‘मिडिल क्लास टाइप’ कहकर किसी का मजाक उड़ाया जाता था, लेकिन आज देश की बड़ी आबादी इसी कैटेगरी का हिस्सा है। ताना मारने के लिए इस्तेमाल किया जाने वाला यह शब्द अब ‘स्टेटस सिंबल’ बन गया है। शहर के नौकरीपेशा और गांव के सीमांत किसान शान से खुद को ‘मिडिल क्लास’ बताते हैं।
देश में सबसे ज्यादा 52% आबादी उन लोगों की है, जो अगले कुछ वर्षों में मिडिल क्लास में आ जाएंगे। इन्हें ‘एंबीशियस क्लास’ यानी ‘आकांक्षी वर्ग’ कहा जा रहा है। इनकी सालाना फैमिली इनकम 1.25 लाख रुपए से 5 लाख रुपए के बीच है।
खबर में आगे बढ़ने से पहले पोल के माध्यम से अपनी राय साझा करते चलिए...
अभी कुछ दिन पहले ही देश की वित्त मंत्री निर्मला सीतारमण भी खुद को मिडिल क्लास बता चुकी हैं, लेकिन देश की हर मिडिल क्लास फैमिली की स्थिति केंद्रीय मंत्रियों जितनी अच्छी नहीं होती। मिडिल क्लास के भीतर भी कई ग्रुप्स हैं। ऐसे में सभी आंकड़ों और क्लास को समझना भी जरूरी है। ताकि मिडिल क्लास से अपर मिडिल क्लास और फिर अमीर बनने की तरक्की में कहीं कोई पीछे न रह जाए।
आप मिडिल क्लास में हैं या नहीं, इस फॉर्मूले से जानें
‘स्मार्टएसेट रिपोर्ट’ और ‘प्यू रिसर्च सेंटर’ अमेरिका में मिडिल क्लास की गिनती के लिए एक फॉर्मूला अपनाते हैं।
इस फॉर्मूले में देश की प्रति व्यक्ति आय की दो तिहाई से लेकर दोगुनी आमदनी वाला इंसान मिडिल क्लास में आएगा।
भारत की औसत प्रति व्यक्ति आय 1.97 लाख रुपए है। तो इस फॉर्मूले के मुताबिक भारत में सालाना 1.31 लाख से लेकर 3.94 लाख रुपए कमाने वाला व्यक्ति मिडिल क्लास में आएगा।
यह फॉर्मूला प्रति व्यक्ति आय से बनता है, लेकिन अगर किसी देश में अमीर और गरीब आबादी के बीच बहुत ज्यादा अंतर है तो प्रति व्यक्ति आय का फॉर्मूला उस देश की सोसाइटी की सही तस्वीर पेश करने में नाकामयाब रहेगा।
दुनिया भर के अर्थशास्त्री और रिसर्च सेंटर्स मिडिल क्लास की गिनती के लिए उस देश की महंगाई, रहन-सहन पर होने वाले खर्च को भी ध्यान में रखते हैं। दुनिया के हर देश में मिडिल क्लास एक जैसे नहीं, सबकी स्थिति अलग होती है।
कई देशों में इस फॉर्मूले के आधार पर भी लोगों की इनकम क्लास तय होती है..
अमीर और गरीब से ज्यादा खुश मिडिल क्लास, रिसर्च का दावा
अभी तक आपने अमीर, गरीब और मिडिल क्लास को इनकम के आधार पर जाना-समझा, लेकिन क्या अमीर सबसे ज्यादा खुश और गरीब सबसे दुखी और मिडिल क्लास ‘कभी खुशी-कभी गम’ वाली स्थिति में होता है?
2010 में हुई एक रिसर्च की मानें तो ऐसा बिल्कुल नहीं है और मिडिल क्लास अमीर और गरीब से ज्यादा खुश रहता है। इस रिसर्च के मुताबिक कमाई का संबंध खुशी से एक हद तक ही होता है।
डेनियल कोहनमैन और एंगस डेल्टन ने अपनी रिसर्च में पाया कि सालाना 75 हजार डॉलर (हर महीने करीब 5 लाख रुपए) कमाई होने तक लोगों की खुशी बढ़ती जाती है, लेकिन कमाई के इस लेवल को पार करने के बाद खुशी नहीं बढ़ती और एक समय बाद वह गम में बदल जाती है, क्योंकि उस पैसे के जोड़तोड़ में ही व्यक्ति का समय जाने लगता है।
देश की आधी इकोनॉमी मिडिल क्लास के भरोसे, खर्च में 48% और बचत में 56% हिस्सेदारी
देश में मिडिल क्लास की आबादी 30% है, लेकिन उनसे होने वाली आमदनी 50% है। इसी तरह देश में होने वाले कुल खर्च में भी इस क्लास की हिस्सेदारी 48% है। अगर बचत की बात करें मिडिल क्लास ‘देश की तिजोरी’ की तरह काम करता है। देश में होने वाली कुल बचत में मिडिल क्लास की हिस्सेदारी 56% है। यानी देश की आमदनी, खर्च और बचत तीनों की आधी जिम्मेदारी मिडिल क्लास के कंधों पर ही है। यही नहीं, देश की मिडिल क्लास आबादी टैक्स का 50% बोझ भी अपने कंधों पर उठाती है।
साल 2008-09 में जब दुनिया भर में बड़ी आर्थिक मंदी आई; तब मिडिल क्लास की जमापूंजी ने देश की अर्थव्यवस्था को बचाए रखा। मिडिल क्लास फैमिली में गहने खरीदते हुए अक्सर एक फिकरा कहा जाता है- ‘सुख का श्रृंगार-दुख में आहार’। इसी तर्ज पर मिडिल क्लास के बैंक अकाउंट में जमा रुपए और लॉकरों में पड़े गहने देश की अर्थव्यवस्था को मुश्किल वक्त में ताकत देते हैं।
मिडिल क्लास के खरीदने की क्षमता को बड़ी कंपनियां कई तरीके से भुनाती हैं। मान लीजिए कि किसी की तनख्वाह 40 हजार रुपए है और उसे 50 हजार का एसी खरीदना है, तो ऐसे में कंपनियां ब्याज फ्री लोन का कॉन्सेप्ट भी लाईं। इसमें EMI पर कम या बिना ब्याज धीरे-धीरे पैसे चुकाए जा सकते हैं। आजकल छोटी-बड़ी सभी कंपनियों में EMI का चलन है। देश की मिडिल क्लास फैमिली ही इस सुविधा का सबसे ज्यादा इस्तेमाल करती है।
भारत की ताकत बनकर उभरा है मिडिल क्लास
मिडिल क्लास भारत के लिए कितना महत्वपूर्ण है, इसका अंदाजा आम मिडिल क्लास की ‘बाइंग कैपेसिटी’ यानी खरीदने की क्षमता से आंका जा सकता है। आज की तारीख में कोई भी देश भारत को नाराज नहीं करना चाहता। भारत में मिडिल क्लास इनकम वाले लोगों की गिनती और उनकी कमाई भी तेजी से बढ़ी है। इसकी वजह से यह मिडिल क्लास बड़े खरीदार के रूप में उभरा है।
ऑनलाइन शॉपिंग से लेकर शहरों के बड़े-बड़े शॉपिंग मॉल और छोटी-छोटी दुकानें मिडिल क्लास की इनकम से आबाद हैं। दुनिया भर की बड़ी कंपनियों की नजर आज देश के इसी वर्ग पर है। वो यहां अपनी सेवाएं और अपना सामान बेचने के लिए बेहद बेताब हैं। विदेशी कंपनियों की जरूरत और भारत के मिडिल क्लास की खरीदने की क्षमता ही भारत की ताकत बनकर उभरी है। यही वजह है कि विकसित देश अपनी कंपनियों के जरिए फायदा कमाने के लिए यहां अपने पैर जमाना चाहते हैं।
जो खुल कर खर्च करे, वही मिडिल क्लास
मिडिल क्लास की दिशा-दशा समझने के लिए वुमन भास्कर ने देश के जाने-माने अर्थशास्त्री और जवाहरलाल नेहरू यूनिवर्सिटी (JNU) के प्रोफेसर अरुण कुमार से बात की। डॉ. अरुण कुमार ने बताया कि मिडिल क्लास की सबसे बड़ी खूबी उसकी खर्च करने की क्षमता है। टीवी खराब होने पर मिडिल क्लास नया, बड़ा और स्मार्ट टीवी लेने की सोचेगा। सेल में यह नहीं देखेगा कि उसे कपड़े या जूते की जरूरत है या नहीं। पसंद आई चीजों को वह आंख मूंदकर खरीद लेगा। सुविधाओं को खरीदने की क्षमता रखना और लिविंग स्टैंडर्ड को बेहतर करना या बढ़ाना मिडिल क्लास का प्रमुख गुण है।
अगर यूरोप और अमेरिका के पैमाने पर देखें तो अपने देश में मिडिल क्लास की आबादी बहुत ज्यादा नहीं दिखेगी, लेकिन अपने यहां जो लोग बहुत गरीब नहीं हैं, उन्हें भी मिडिल क्लास मान लिया जाता है। देश, काल, समय और परिस्थिति के मुताबिक मिडिल क्लास की परिभाषा बदलती रहती है। देश में मिडिल क्लास स्टेटस सिंबल की तरह है। गरीबों का सपना होता है कि वे किसी तरह मिडिल क्लास में आ जाएं।
ऐसा नहीं है कि मिडिल क्लास शुरुआत से ही देश में था। राजा और प्रजा के बीच से मिडिल क्लास कैसे निकलकर आया, ये जानना भी रोचक है।
राजा-महाराजा और किसान-मजदूरों के बीच से निकला मिडिल क्लास
सोशियोलॉजिस्ट दीपेंद्र मोहन सिंह बताते हैं कि मध्यम वर्ग यानी मिडिल क्लास का कॉन्सेप्ट बहुत पुराना नहीं है। पारंपरिक रूप से पूरी दुनिया में दो ही वर्ग हुआ करते थे। पहला शासक जबकि दूसरा वर्ग किसान और मजदूरों का था।
लेकिन भारत में अंग्रेजों के आने के बाद एक नए वर्ग का जन्म हुआ। पहली बार शिक्षा पाने वाला यह वर्ग न तो शासक था और न ही किसान-मजदूर। पढ़-लिखकर अंग्रेजों के लिए काम करने वाले क्लर्क, सेना के जवान, छोटे अफसर, शिक्षक, वकीलों ने भारत में मिडिल क्लास की नींव रखी। 1947 में इनकी संख्या सिर्फ 2% थी।
लेकिन जैसे-जैसे देश में आर्थिक तरक्की होती गई, शासक वर्ग तेजी से नीचे आया और गरीब-मजदूर खेतों से निकल मिडिल क्लास में शामिल होते गए।
गरीबी और अमीरी के बीच के बीच जी रही दुनिया की 78% आबादी
बंगाल के पूर्व सीएम ज्योति बसु ने एक बार कहा था कि समाज में सिर्फ दो वर्ग हैं- ‘अमीर और गरीब’। रोजमर्रा की जिंदगी में हम भी समाज को इन्हीं दो खांचों में बांटते हैं।
लेकिन दुनिया भर की इकोनॉमी का हिसाब-किताब रखने वाले वर्ल्ड बैंक के आंकड़े की मानें तो दुनिया के 78% लोग न तो अमीर हैं और न ही गरीब। वे अमीरी और गरीबी के बीच बसर कर रहे हैं।
ये मिडिल क्लास इनकम वाले लोग हैं और यही दुनिया के मिडिल क्लास हैं। देश की इकोनॉमी अच्छी होने पर इनमें से कुछ लोग अमीर हो जाते हैं। इसी तरह, महामारी, युद्ध, प्राकृतिक आपदा और वैश्विक मंदी की स्थिति में बड़ी आबादी मिडिल इनकम से निकलकर गरीबों में शामिल हो जाती है।
क्लास बदलने पर तेजी से बदलता है सोशल स्टेटस
दीपेंद्र मोहन सिंह बताते हैं कि अब कमाई और खर्च देखकर ही अपने यार-दोस्त और रिश्तेदार ढूंढे़ जाते हैं और सोशल सर्कल को लाइफस्टाइल और स्टेटस से जोड़कर देखा जाता है।
अगर किसी की सालाना इनकम 3 लाख से बढ़कर 5 लाख हो जाए तो उस परिवार की स्थिति में काफी बदलाव आ जाएगा। मसलन यह तय माना जाएगा कि उस परिवार के किसी भी सदस्य को अब मजदूरी नहीं करनी पड़ेगी। उनके घर के बच्चों को बेहतर शिक्षा मिलेगी और वे पढ़ने के लिए बड़े शहरों में जा सकते हैं। परिवार के खानपान में भी बदलाव आएगा। वह परिवार बाहर घूमने भी जाएगा और अपने आय वर्ग के नए लोगों से संपर्क बढ़ाएगा। यह भी संभव है कि अब वह परिवार अपने पुराने परिचितों से दूरी बना ले।
देश की स्थिरता और सम्पन्नता के लिए जरूरी है बड़ा मध्यम वर्ग
जेएनयू में रिसर्च कर रहे प्रशांत वत्स बताते हैं कि किसी भी देश की स्थिरता और सुख-शांति के लिए वहां बड़ी आबादी का मिडिल क्लास में होना जरूरी है। आदर्श स्थिति तो यह है कि हर कोई मध्यम वर्ग में रहे। न बहुत ज्यादा अमीर और न ही बहुत ज्यादा गरीब। भारत में आइडियन सिचुएशन तो नहीं, लेकिन फिर भी देश में इस वर्ग की आबादी बहुत तेजी से बढ़ी है। इसकी तुलना में आप पड़ोसी देश पाकिस्तान को देखें तो वहां अलग ही हालात नजर आते हैं।
मिडिल क्लास न होने का खामियाजा भुगत रहा पड़ोसी देश 
पाकिस्तान में शुरू से मुट्ठी भर सुपर रिच परिवार रहे। सोशल लाइफ में इनका बड़ा प्रभाव रहा। पाकिस्तान इन पर गर्व भी करता रहा, लेकिन गरीबों को मिडिल क्लास में लाने की कोई खास कोशिश नहीं हुई।
पाकिस्तानी शहरों में दो तरह के मोहल्ले देखे जा सकते हैं। एक मोहल्ले सुपर रिच के होते हैं। जबकि दूसरे में बाकी लोग रहते हैं। इन दिनों मोहल्लों के बीच दीवार और कई बार तो कंटीले तार भी लगाए जाते हैं। पाकिस्तान में इन दिनों जो बदहाली और असंतुष्टि दिखती है, उसकी वजह कहीं न कहीं मिडिल क्लास का अभाव और उसका मजबूत न होना ही है।
देश चलाना हो या रिश्ते-परंपरा निभाना, मिडिल क्लास सबसे आगे
डेनियल कोहनमैन-एंगस डेल्टन की रिसर्च से आप समझ गए होंगे कि जिंदगी के असल मजे मिडिल क्लास वाले ही लेते हैं। सोशियोलॉजिस्ट बीएस निगम की मानें तो मिडिल क्लास सामाजिक व्यवस्था का मूल होता है। गरीब सामाजिक बंधनों को निभा पाने में असमर्थ होते हैं, जबकि अमीर इसकी जरूरत महसूस नहीं करते। ऐसे में घर-परिवार, रिश्ते-नातेदारी से लेकर पर्व-त्योहार और परम्पराओं को बनाए रखने की जिम्मेदारी मिडिल क्लास के कंधों पर आ जाती है।
अमेरिका के चर्चित अर्थशास्त्री मिडिल क्लास को लेकर अहम राय रखते हैं..
मिडिल क्लास को सुकून देती छोटी-छोटी आदतें
ये कुछ आदतें हैं, जो हर मिडिल क्लास फैमिली में आम देखी जाती हैं। मिडिल क्लास सोसाइटी की जिम्मेदारियों को कंधे पर टिकाकर चलता है। रिसाइकिलिंग इनकम के गुणा-भाग से इतर ये आदतें रिश्तों में गर्माहट लाती हैं और जिंदगी के वास्तविक आनंद से वाकिफ भी कराती हैं। यही वजह है कि मनोज वायपेयी से लेकर पंकज त्रिपाठी जैसे सेलिब्रिटी खुद को शान से मिडिल क्लास कहते हैं। जमीन से जुड़ी उनकी आदतें उनकी बात की तस्दीक भी करती हैं।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।